**NYEREMÉNYJÁTÉK SZABÁLYZAT**

A jelen szabályzat (a továbbiakban: „**Szabályzat**”) a **Játékszín Terézkörúti Színház Nonprofit Közhasznú Korlátolt Felelősségű Társaság** (székhely: 1066 Budapest Teréz krt. 48.; cégjegyzékszám: 01-09-915771; adószám: 20319386-2-42.; képviseli: Bank Tamás ügyvezető), mint szervező (a továbbiakban: „**Szervező**”)által szervezett, a „**Naptárlányok**” című, újonnan bemutatásra kerülő darabbal összefüggő nyereményjáték (a továbbiakban: „**Nyereményjáték**”) lebonyolításának szabályait tartalmazza.

A Nyereményjátékban való részvétel kizárólag a jelen Szabályzatban foglalt feltételekkel lehetséges, azzal, hogy a Nyereményjátékban való részvétellel a Nyereményjátékban résztvevő kifejezetten elfogadja a jelen Szabályzat feltételeit és a hozzá kapcsolódó, a Szervező honlapján és a Nyereményjáték lebonyolításának helyszínén kifüggesztett adatkezelési szabályzatában foglaltakat.

A jelen Szabályzat 2025. július 7. napján lép hatályba és visszavonásig érvényes.

 **Részvételi jogosultság**

A Nyereményjátékban részvételre jogosult valamennyi természetes személy, aki a részvétel időpontjában betöltötte a 14. életévét. 14 éven aluliak a játékban nem vehetnek részt, a 14 – 18 év közötti kiskorúak esetében a törvényes felügyeletet gyakorló személy előzetes hozzájárulása szükséges a játékban való részvételhez (a továbbiakban: „**Résztvevő**”).

A Nyereményjátékban nem vehet(nek) részt:

- a Szervező, megbízottjaik, valamint azok közeli hozzátartozói,

- egyéb, a lebonyolításban közvetlenül közreműködő személyek, megbízottjaik, valamint azok közeli hozzátartozói,

- 14. életévüket be nem töltött személyek,

- azon 14-18 év közötti személyek, akik a szülő/törvényes felügyeletet gyakorló személy előzetes hozzájárulásával nem rendelkeznek.

**A Nyereményjáték szabályai**

***„Legyen a kreativitásod a belépőd!”*** Szeretettel invitáljuk Önt a Játékszín hivatalos Facebook és Instagram felületén megrendezésre kerülő Nyereményjátékunkra, mely játék keretében arra bíztatjuk kedves Nézőinket, hogy a nyári pihenésük, kirándulásaik alkalmával (is) gondoljanak ránk és az újonnan bemutatásra kerülő, „**Naptárlányok**” című előadásunkra, kiváltképpen akkor, amikor egy gyönyörű sárga napraforgó mező mellett haladnak el.

A Nyereményjátékban való részvételhez mindössze annyit kell tennie a kedves résztvevőnek, hogy egy napraforgó mezőről saját maga által készített fényképfelvételt elküldi a sajto@jatekszin.hu e-mail címre. **Szervező nyomatékosan felhívja a kedves résztvevők figyelmét arra, hogy a nyereményjátékban való részvétel feltétele, hogy a fényképfelvétel kizárólag napraforgó mezőt ábrázolhat, a beküldeni kívánt fényképfelvételen személyek, illetve beazonosításra alkalmas tárgyak nem szerepelhetnek.**

A Nyereményjáték 2025. július 07. és 2025. augusztus 31. napja között kerül megrendezésre, ezért az ezen időintervallumon belül beérkezett és a jelen Szabályzatban foglaltaknak megfelelő fényképfelvételek vesznek részt a Nyereményjátékban.

A jelen Szabályzatban foglaltaknak megfelelő fényképfelvételek beküldői között a Szervező által felállított 3 tagú bizottság soroslás útján választ ki három nyertest, azzal, hogy a három szerencsés nyertes mindegyike páros jegyet nyer a „Naptárlányok” című, újonnan bemutatásra kerülő előadás premier előtti, 2025. decemberében megrendezésre kerülő előadására.

A Nyereménysorsolásra, a 2025. július 07. és 2025. augusztus 31. napja között beérkezett e-mailek alapján, egy alkalommal, 2025. szeptember 01. napján kerül sor. A nyereményjátékban való részvételre az jogosult, aki 2025. július 07. és augusztus 31. napja között kizárólag a jelen Szabályzatban foglaltaknak megfelelő napraforgómezőt ábrázoló saját fényképfelvételt készít és azt ezen határidőn belül, elektronikus úton, elektronikusan megnyitható formátumban megküldi a sajto@jatekszin.hu e-mail címre.

Felhívjuk figyelmüket, hogy amennyiben az e-mail hiányosan kerül megküldésre, vagy a fényképfelvétel nem felel meg a jelen Szabályzatban foglalt előírásoknak, illetve, ha annak küldője a jelen Szabályzatban foglalt részvételi feltételeknek nem felel meg, vagy utóbb a Nyereményjáték eredményének kihirdetését követően bebizonyosodik, hogy a nyertes a Nyereményjátékban való részvételre jelen Szabályzat alapján nem volt jogosult, úgy az érintett játékos a Nyereményjátékból kizárásra kerül.

A Nyereményjátékban résztvevő a sajto@jatekszin.hu e-mail címre küldendő levélben köteles megadni:

* a nevét,
* értesítési e-mail címét,
* 14-18 év közötti Résztvevő esetén a szülők/törvényes képviselők hozzájárulását,
* a Résztvevő azzal kapcsolatos nyilatkozatát, hogy nevének, mint nyertes nevének, a Szervező Facebook, illetve Instagram oldalán való közzétételhez hozzájárul-e,
* a Résztvevő azon nyilatkozatát, hogy személyes adatai kezeléséhez a jelen Szabályzatban foglaltaknak megfelelően hozzájárul-e.

A résztvevő a Nyereményjátékban csak akkor vehet részt, ha a jelen Szabályzatban szereplő összes feltételt teljesíti, illetve valamennyi szükséges adatát helyesen megadta és hozzájárult adatai, jelen Szabályzatan foglaltak szerinti kezeléséhez. Az adatok nem megfelelő voltáért vagy hiányosságáért kizárólag a Résztvevő felelős.

A résztvevő az e-mail elküldésével kijelenti és egyben szavatol azért, hogy az általa beküldött fényképfelvételt saját maga, saját eszközzel készítette, azt nem máshonnan töltötte le, a fényképfelvétel jogtiszta, azaz nem áll más személyt illető szerzői jogvédelem alatt, illetve a fényképfelvétel és annak hozzáférhetővé tétele/nyilvánosságra hozatala nem sérti más személy jogát vagy jogos érdekét.

A résztvevő az e-mail elküldésével és ezzel a Nyereményjátékra való jelentkezéssel feltétlenül és visszavonhatatlanul hozzájárul ahhoz is, hogy az általa a Nyereményjátékba beküldött fényképfelvételt a Szervező időbeli és térbeli korlátozás nélkül, mindennemű ellenszolgáltatás és ellenérték nélkül, szabadon felhasználhassa. Résztvevő kijelenti, hogy a fényképfelvétel Szervező általi felhasználásával kapcsolatban követeléssel sem most, sem utólag nem lép fel Szervezővel szemben.

A résztvevők által a fenti határidőben beküldött fényképfelvételek közül a Szervező által felállított 3 tagú bizottság sorsolás útján választja ki a három szerencsés nyertest. A nyerteseket a Szervező a megadott e-mail címen értesíti. Abban az esetben, ha a nyereményjáték nyertesei az e-mailen történő értesítésre az e-mailben megadott határidőre nem jelentkeznek a Szervezőnél, úgy Szervező a nyertesek kiértesítését e-mail útján ismételten megkísérli.

A Nyereményjáték időtartamának kezdete előtt és befejezése után érkezett, valamint a szerzői jogvédelem alatt álló, egyértelműen nem a résztvevő által készített/valahonnan letöltött és az olyan fényképfelvételek, amelyeken személyek, illetve beazonosításra alkalmas tárgyak szerepelnek, érvénytelenek, így azok automatikusan kizárására kerülnek.

A résztvevő a sajto@jatekszin.hu e-mail címre küldendő levélben jelzi, hogy hozzájárul-e ahhoz, hogy nevét, mint a nyertes nevét a Szervező a Facebook, illetve Instagram felületén poszt keretében kihirdesse. A Nyertesek neve a Szervező Facebook, illetve Instagram felületén kizárólag akkor kerül feltüntetésre, ha ahhoz a Nyertesek az e-mailben hozzájárultak.

Tájékoztatjuk a kedves Részvevőket, hogy a Nyereményjáték nem áll kapcsolatban a Facebookkal, illetve az Instagrammal, azt a Facebook vagy az Instagram semmilyen módon nem szponzorálja, támogatja vagy szervezi, nem hagyja jóvá, így a Facebookot, illetve az Instagramot a Nyereményjátékból eredően, vagy azzal kapcsolatban felelősség semmilyen tekintetben nem terheli, panaszkezelésre nem köteles és nem is jogosult. A nyereményjáték tartalmáért kizárólag a Szervező felelős.

A nem nyertes felvételeket a Szervező a nyereményjáték nyertesének kihirdetését követően haladéktalanul törli.

**A nyeremény átvétele**

A nyertes résztvevő tudomásul veszi, hogy a számára megküldött kiértesítő e-mail alapján, az e-mailben megjelölt időpontig köteles a Szervező székhelyén a nyeremény átvétele céljából előre írásban egyeztetett időpontban, **személyesen megjelenni**. Szervező felhívja a nyertes figyelmét arra, hogy a nyeremény a fentiek szerint kizárólag személyesen vehető át, azzal, hogy a nyeremény tárgyát képező páros jegyek átvételekor a nyertes köteles írásban nyilatkozni arról, valamint kártérítési felelősség mellett szavatosságot vállalni azért, hogy az általa beküldött fényképfelvételt saját maga, saját eszközzel készítette, azt nem más készítette, az nem valahonnan letöltött fényképfelvétel és jogtiszta, azaz nem tartozik más személyt illető szerzői jogvédelem alá és nem sérti más jogát vagy jogos érdekét.

Amennyiben ezen határidőn belül Résztvevő, mint a Nyereményjáték nyertese nem jelenik meg Szervező székhelyén és a nyereményt személyesen nem veszi át vagy a fenti pont szerinti nyilatkozat aláírását megtagadja, úgy Szervező a nyeremény átadását megtagadhatja, valamint jogosult a Nyereményjátékra határidőben jelentkezők között újbóli sorsolást lebonyolítani és e-mail útján az újabb sorsolás nyertesét értesíteni. Ha a „tartaléknyertes” sem jelentkezik határidőben a nyereményért, vagy a fenti pont szerinti nyilatkozat aláírását megtagadja, úgy a nyereményt a Szervező újbóli sorsoláson sorsolja ki.

Résztvevő tudomásul veszi, hogy a nyeremény másra át nem ruházható és pénzre át nem váltható.

A nyertes Résztvevő köteles együttműködni a nyeremény átvétele érdekében. Amennyiben ennek nem tesz eleget és a nyeremény átvétele önhibájából meghiúsul, a nyeremény a továbbiakban nem vehető át és a Szervezőt semmilyen felelősség nem terheli.

**Adatkezelés**

**Adatkezelés és adatvédelem**

A Szervező a Nyereményjátékkal kapcsolatban végzett adatkezelés tekintetében az alábbi adatvédelmi tájékoztatást teszi közzé, összhangban az Európai Unió Általános Adatvédelmi Rendeletével (GDPR) és az információs önrendelkezési jogról és az információszabadságról szóló 2011. évi CXII. törvénnyel (Infotv.).

**Az adatkezelő**

A Nyereményjátékban való részvételre a jelen Szabályzatban meghatározott Résztvevők az ott leírtak szerint jelentkezhetnek. A jelentkezés és a Nyereményjátékban való részvétel, továbbá a Nyertes esetében a nyeremények átvétele kapcsán a Résztvevők személyes adatokat adnak meg. A személyes adatok kezelését végző adatkezelő a Szervező, adatai:

Cégnév: **Játékszín Terézkörúti Színház Nonprofit Közhasznú Korlátolt Felelősségű Társaság**

Székhely: 1066 Budapest, Teréz krt. 48

Cégjegyzékszám: 01-09-915771

Email cím: info@jatekszin.hu

**A kezelt személyes adatok köre**

A Szervező a Játékosok alábbi személyes adatait kezeli a Játék kapcsán:

* név
* email cím.

**Az adatkezelés jogalapja**

A Szervező a Résztvevők személyes adatait a Résztvevők önkéntes hozzájárulása alapján kezeli (GDPR 6. cikk (1) a) pont). A Résztvevők hozzájárulásukat a Nyereményjátékra a jelen Szabályzatban leírtak szerint történő jelentkezésükkel (ráutaló magatartással) adják meg. Amennyiben a Szavazólapon a Résztvevő ahhoz hozzájárul, vállalja, hogy a Nyereményjáték megnyerése esetén a Szervező közzéteszi a nevét a Szervező Facebook oldalán.

**Az adatkezelés célja**

A Szervező a Résztvevők személyes adatait a Nyereményjátékban való részvétel, a nyeremények kisorsolásának, nyerés esetén a nyeremények átvételéhez szükséges egyeztetés és a nyeremények átadásának lehetővé tétele céljából kezeli.

**Az adatkezelés tartama**

A Szervező a Résztvevők személyes adatait a Nyereményjáték végéig kezeli.

A Játékos az info@jatekszin.hu email címen keresztül bármikor visszavonhatja az adatkezeléshez adott hozzájárulását.

**Törlés**

A Nyereményjáték lezárultával a Nyertes személyes adatainak kivételével a Résztvevők személyes adatai törlésre kerülnek. A Nyertes személyes adatait a Szervező a vonatkozó számviteli előírások alapján a nyeremény kézbesítését/átvételét követő 8 évig tárolja, ezt követően pedig törli.

A fentiektől függetlenül a Szervező törli a nem nyertes Játékos személyes adatait, amennyiben a Játékos erre vonatkozó kérelmet nyújt be a Szervezőhöz az info@jatekszin.hu email címen keresztül.

**Adattovábbítás(ok), Adatfeldolgozó(k)**

A Játékos személyes adatait kizárólag a Szervező Nyereményjáték lebonyolításáért felelős munkatársai ismerhetik meg.

**Adatbiztonság**

A Szervező a beépített és alapértelmezett adatvédelem elvét követve mind az adatkezelés módjának meghatározásakor, mind pedig az adatkezelés során olyan megfelelő technikai és szervezési intézkedéseket hajt végre, amelyek célja egyrészt az adatvédelmi elvek hatékony megvalósítása, másrészt a GDPR-ban foglalt követelmények teljesítéséhez és a Játékosok jogainak védelméhez szükséges garanciák beépítése az adatkezelés folyamatába. A Szervező biztosítja, hogy alapértelmezés szerint kizárólag olyan személyes adatok kezelésére kerüljön sor, amelyek az adott konkrét adatkezelési cél szempontjából szükségesek. Ez a kötelezettség vonatkozik a gyűjtött személyes adatok mennyiségére, kezelésük mértékére, tárolásuk időtartamára és hozzáférhetőségükre. A Szervező adatbiztonsági intézkedésekkel éri el, hogy a személyes adatok alapértelmezés szerint a természetes személy beavatkozása nélkül ne válhassanak hozzáférhetővé meghatározatlan számú személy számára.

Vegyes rendelkezések

A Résztvevő az adatkezeléssel kapcsolatos jogairól és az igényérvényesítés menetéről részletesen tájékozódhat a

<https://www.jatekszin.hu/adatkezelesi-szabalyzat/>oldalon.

**Vegyes rendelkezések**

A Szervező fenntartja továbbá a jogot arra, hogy a részvételi feltételeket bármikor előzetes bejelentés és külön értesítés nélkül, egyoldalúan megváltoztassa. Amennyiben a jelen Szabályzat egyes rendelkezései érvénytelenek, vagy érvénytelenné válnak, ez a körülmény a többi rendelkezés érvényességét nem érinti. Ezek helyébe egy jogilag megfelelő szabályozás lép, amely az érvénytelen rendelkezések céljának leginkább megfelel.

A Résztvevő és a Szervező közötti esetleges jogviták elbírálására a Szervező székhelye szerint illetékes, hatáskörrel rendelkező bíróság jogosult.

A nyereményjátékban való részvétel hiányosságáért (névelírás, e-mail cím elírás, téves adatok stb.), értesítési késedelemért a Szervező nem vállal felelősséget. A Résztvevők az általuk tévesen szolgáltatott adatokból adódó valamennyi következményt maguk kötelesek viselni. Az adatok helytállóságát sem a nyereményjátékra történő jelentkezés során, sem azt követően a Szervezőnek nem áll módjában ellenőrizni.

A kedves Résztvevőknek sikeres és kellemes játékot kívánunk!

Budapest, 2025. július […]